এ দিকে আলী আহসান মোহাম্মদ মুজাহিদ এবং সালাহউদ্দিন কাদের চৌধুরী রাষ্ট্রপতির কাছে প্রাণভিক্ষা চাইবেন কি-না তা জানার জন্য দু’জন নির্বাহী ম্যাজিস্ট্রেটের ২১ নভেম্বর সকাল ৯টায় ঢাকা কেন্দ্রীয় কারাগারে প্রবেশ এবং বেলা ৩টায় কারাগার ত্যাগ করেছেন বলে গণমাধ্যমে খবর প্রকাশিত হয়েছে। তারা যখন কারা ফটক ত্যাগ করেন তখন তারা গণমাধ্যমের সাথে কোন কথা-ই বলেননি। তারপরও কারা কর্তৃপক্ষের বরাতে প্রচার করা হয় যে, দন্ডিতরা রাষ্ট্রপতির কাছে প্রাণভিক্ষা চেয়েছেন। আইনমন্ত্রীও এই খবরের সত্যতা স্বীকার করে বলেন, তাদের সে আবেদন দ্রুত নিষ্পত্তির জন্য রাষ্ট্রপতির কাছে পাঠানো হবে। স্বরাষ্ট্রমন্ত্রী একটু কৌশলের আশ্রয় নেন। তিনি প্রথমে বলেন, শুনেছি কিন্তু দেখিনি। পরে অবশ্য তিনি তা স্বীকার করেন।